
	Մուրադ Մովսիսյան
29.06.2026 12:06:56
	Բարև Ձեզ , կխնդրեի ցանկում ներառել նաև այն տրանսպորտային միջոցները որոնք ոչնչացվել են պատերազմական իրավիճակներում
	
	Չի ընդունվել։
Նախագծով նախատեսվում է խոտանված համարել և տրանսպորտային միջոցների սեփականության իրավունքի պետական գրանցման և պետական հաշվառման (վերահաշվառման) շտեմարանից հանել բացառապես այն տրանսպորտային միջոցները, որոնց նկատմամբ միաժամանակ առկա են նախագծով սահմանված բոլոր օբյեկտիվ և տեղեկատվական համակարգերում ստուգելի չափանիշները (պարտադիր ապահովագրության պայմանագրի բացակայություն, տեխնիկական զննություն չանցնելը, իրավախախտումների բացակայությունը, գույքահարկի չվճարումը, էլեկտրոնային ռեգիստրում գործողությունների բացակայությունը և այլն):
Պատերազմական գործողությունների ընթացքում ոչնչացված տրանսպորտային միջոցների վերաբերյալ առկա չէ միասնական պետական հաշվառման կամ տվյալների այնպիսի համակարգ, որը հնարավորություն կտա օբյեկտիվորեն և միանշանակ հաստատել դրանց ոչնչացման փաստը և դրանք ներառել նախագծով նախատեսված կարգավորման շրջանակներում:
Բացի այդ, նախագծի նպատակն է փաստացի չշահագործվող և երկարատև ժամանակահատվածում որևէ կերպ չշրջանառվող տրանսպորտային միջոցների հաշվառման տվյալների հստակեցումը, այլ ոչ թե՝ ոչնչացման առանձին հիմքերի կարգավորումը:

	Հարգելի՛ պարոնայք,
Ցանկանում եմ շնորհակալություն հայտնել այն նախագծի հեղինակներին, որով առաջարկվում է կարգավորել նաև գույքահարկի հետ կապված որոշ հարցեր։
Սակայն հանուն սոցիալական արդարության և օրենքի հավասար կիրառման խնդրանքով առաջարկում եմ նախագծի տեքստից հանել «և դրանց համար գույքահարկ չի վճարվել» բառերը։
Այս պահանջը հիմնավորվում է հետևյալով. շատ քաղաքացիներ, այդ թվում՝ ես, տարիներ շարունակ պարտաճանաչ վճարում ենք գույքահարկ փաստացի գոյություն չունեցող կամ գողացված տրանսպորտային միջոցների համար՝ խուսափելով վարչական տույժերից և հարկադիր գանձումից։
Իմ դեպքը.
Համաձայն ՇԴ/2654/02/18 քաղաքացիական գործով 2018 թվականի դատական վճռի և կատարողական թերթիկի՝ 2016 թվականից իմ անվամբ հաշվառված ավտոմեքենան գտնվում է հետախուզման մեջ։ Մինչ օրս ոչ ավտոմեքենան, ոչ գողը հայտնաբերված չեն։
Բազմաթիվ անգամ դիմել եմ համապատասխան պետական մարմիններին՝ խնդրելով հանել մեքենան հաշվառումից կամ դադարեցնել գույքահարկի հաշվարկը, սակայն ստացել եմ մերժում։ Մասնավորապես՝ 2023 թվականին Երևանի քաղաքապետարանի եկամուտների հաշվառման և գանձման վարչությունից ստացել եմ գրավոր պատասխան, որում նշվում է.
«Ձեր անվամբ հաշվառված նշյալ փոխադրամիջոցի գույքահարկի պարտավորություններից ազատելու վերաբերյալ խնդրանքը հնարավոր չէ բավարարել, իսկ հաշվարկված գույքահարկի գծով պարտավորությունները ենթակա են կատարման ամբողջությամբ»։
Արդյունքում՝ արդեն 10 տարի է, ինչ ես պարտաճանաչ վճարում եմ գույքահարկ փաստացի գոյություն չունեցող մեքենայի համար։
Եթե օրենքն ընդունվի «և դրանց համար գույքահարկ չի վճարվել» ձևակերպմամբ, ապա ես և իմ նման հազարավոր պարտաճանաչ քաղաքացիներ կզրկվենք օրենքի դրույթից օգտվելու հնարավորությունից, իսկ օգուտը կստանան հենց այն անձինք, ովքեր տարիներ շարունակ չեն վճարել գույքահարկ։
Հաշվի առնելով վերոգրյալը՝ խնդրում եմ.
1. Նախագծից հանել «և դրանց համար գույքահարկ չի վճարվել» բառերը։
1. Ապահովել, որ օրենքով սահմանված արտոնությունից կարողանան օգտվել նաև այն քաղաքացիները, ովքեր տարիներ շարունակ պարտաճանաչ կատարել են իրենց հարկային պարտավորությունները՝ չնայած օբյեկտիվ անհնարինությանը։
Հարգանքով՝
	Չի ընդունվել։
Նախագծով սահմանված կարգավորման նպատակն է խոտանված համարել բացառապես այն տրանսպորտային միջոցները, որոնց վերաբերյալ երկարատև ժամանակահատվածում բացակայում են դրանց շահագործման կամ շրջանառության մասին վկայող որևէ տվյալ, այդ թվում՝ փոխադրամիջոցի գույքահարկի վճարման փաստը։
Փոխադրամիջոցի գույքահարկի վճարման փաստը վկայում է սեփականատիրոջ կողմից տվյալ տրանսպորտային միջոցի հաշվառման պահպանման և դրա հետ կապված հարկային պարտավորությունների կատարման մասին, ուստի այն չի կարող անտեսվել որպես նախագծով նախատեսված չափանիշներից մեկը։ «Եվ դրանց համար գույքահարկ չի վճարվել» պայմանի բացառումը կհանգեցնի նրան, որ նախագծի կարգավորումը կտարածվի նաև այն տրանսպորտային միջոցների վրա, որոնց նկատմամբ շարունակվել է հարկային պարտավորությունների կատարումը, ինչը չի համապատասխանում նախագծի նպատակին և կարող է հանգեցնել փաստացի շահագործվող կամ հաշվառման մեջ պահպանվող տրանսպորտային միջոցների անհիմն խոտանման։
Միաժամանակ, առաջարկությամբ բարձրացված՝ գողացված կամ այլ պատճառներով փաստացի չօգտագործվող տրանսպորտային միջոցների գույքահարկի հաշվարկման հետ կապված հարցերը կարգավորվում են այլ իրավահարաբերությունների շրջանակում և չեն հանդիսանում սույն նախագծի կարգավորման առարկան։

	Բարև Ձեզ, խնդրում եմ դիտարկել նաև ՀՀ ից դուրս՝ ՌԴ - ում գտնվող ՏՄ -ների խոտանման հարցը, քանի որ կոնկրետ իմ ՝ Էմիլ Իսկանդարի Վահանյանի անվամբ հաշվառված MERCEDES- BENZ S 320 մակնիշի 34SA556 պետհամարանիշի մեքենայով 05.10.2014թ. գնացել եմ ՌԴ եղբորս հյուր: Սակայն 14.06.2015թ. -ին գտնվելով ընկերոջս տանը՝ առավոտյան հայտնաբերել եմ, որ իմ մեքենայի պետհամարանիշները գողացել են մեքենայի վրայից, և մեքենայի դիմապակու վրա թողել էին հեռախոսահամար, զանգեցի տվյալ հեռախոսահամարով ՝ պահանջեցին 5000 ռուբլի որպեսզի վերադարձնեն համարանիշները, փոխանցեցի պահանջվող գումարը, որից հետո պահանջեցին ևս 5000 ռուբլի, որից հետո դիմել եմ ոստիկանություն։ Ոստիկանությունը ընդունելով իմ հաղորդումը գողության մասին հարուցեց գործ։Առանց համարանիշների մեքենան այդպես էլ չկարողանալով շահագործել, ինքնաթիռով վերադարձա Հայաստան, փորձեցի նոր պետհամարանիշներ հանեմ։ Այդ Ժամանակ ԳԱՅԻ ում ինձ ասացին, որ առանց մեքենայի առկայության անհնար է տրամադրել պետհամարանիշ։ Այդպես մեքենան մնաց ՌԴ ում և թալանվեց, իսկ Հայաստանում կուտակվեց 1մլն ից ավել գույքահարկ այսօրվա դրությամբ։ Գումար չլինելու պատճառով չկարողացա խոտանել մեքենան և մինչ այսօր գույքահարկի վճարը տարեց տարի ավելանում է: 
	Չի ընդունվել։
Նախագծի 2-րդ կետի 1-ին ենթակետով արդեն իսկ նախատեսվել է, որ կարգավորումը չի տարածվում այն տրանսպորտային միջոցների վրա, որոնց վերջին սահմանահատումը Հայաստանի Հանրապետության սահմանային էլեկտրոնային կառավարման տեղեկատվական համակարգի տվյալների համաձայն, սույն որոշումն ուժի մեջ մտնելու օրվա դրությամբ, Հայաստանի Հանրապետությունից ելքի սահմանահատում է։ 
Առաջարկությամբ ներկայացված հանգամանքները վերաբերում են անհատական դեպքի և պայմանավորված են օտարերկրյա պետության տարածքում տեղի ունեցած իրադարձություններով, որոնց իրավական հետևանքները և դրանց հիման վրա հաշվառման կամ հարկային պարտավորությունների վերանայման հարցերը դուրս են սույն նախագծի կարգավորման առարկայից։




